Роден е на 19 декември 1790 година в град Бат, Англия, четвърти син в семейството на лекар. Учи в гимназията в родния си град. На 13-годишна възраст, на 30 юни 1803, става доброволец в Кралския военноморски флот и през 1806 е флотски курсант. Служи на борда на различни кораби в Ла Манш и Балтийско море по време на Наполеоновите войни. През 1810 г., вече като лейтенант, е назначен за командир на кораба „Александър“, с който в следващите три години плава около Шпицберген. С избухването на Британско-американската война през 1812 г. е прехвърлен в база в Северна Америка и на борда на „Хогу“ участва в унищожаването на 27 американски кораба на река Кънектикът през април 1814.